การนิคมอุตสาหกรรมแห่งประเทศไทย เสนอภาคเอกชนจัดตั้งนิคมอุตสาหกรรมราชทัณฑ์ รองรับแรงงานผู้พักโทษ
นายวีริศ อัมระปาล ผู้ว่าการการนิคมอุตสาหกรรมแห่งประเทศไทย (กนอ.) เปิดเผยว่า กนอ. พิจารณาแนวทางการจัดตั้งนิคมอุตสาหกรรมราชทัณฑ์ โดยเชิญชวนผู้ประกอบการในนิคมอุตสาหกรรมที่มีความสนใจรับแรงงานผู้ต้องขังพักโทษที่เข้าหลักเกณฑ์การพักการลงโทษกรณีพิเศษ ตามโครงการสร้างงาน สร้างอาชีพ ฝึกทักษะการทำงานในภาคอุตสาหกรรม เพื่อเป็นการคืนแรงงานกลับเข้าสู่ตลาดแรงงาน ลดจำนวนอัตราการกระทำผิดซ้ำของผู้ต้องขังและเชิญชวนภาคเอกชนเพื่อเสนอพื้นที่จัดตั้งนิคมอุตสาหกรรมทั่วไปและนิคมอุตสาหกรรมราชทัณฑ์ร่วมกันในพื้นที่เป้าหมาย 5 จังหวัด ได้แก่ สมุทรปราการ  สมุทรสาครและพื้นที่อีอีซี 3 จังหวัด ได้แก่ ชลบุรี ฉะเชิงเทรา ระยอง ซึ่งจากนี้จะดำเนินการประชาสัมพันธ์ โดยเฉพาะเรื่องของสิทธิประโยชน์ของผู้ประกอบการที่เข้าร่วมเป็นผู้พัฒนานิคมอุตสาหกรรมราชทัณฑ์จะได้รับ เช่น จัดให้มีบริการระบบสาธารณูปโภคและสิ่งอำนวยความสะดวกที่เอื้อต่อการประกอบกิจการในนิคมอุตสาหกรรม  การให้บริการอนุมัติ อนุญาตและกำกับดูแลการประกอบกิจการของผู้ประกอบการในนิคมอุตสาหกรรม การยกเว้นค่าใช้จ่ายร่วมดำเนินงานนิคมอุตสาหกรรมให้แก่ผู้พัฒนานิคมอุตสาหกรรม เช่น ค่าธรรมเนียมและบริการร่วมดำเนินงานและการจัดให้มีและให้บริการสิทธิประโยชน์ที่สอดคล้องกับความต้องการของผู้ประกอบการในนิคมอุตสาหกรรม ตลอดจนควบคุมกำกับดูแลและประสานการจัดการด้านสิ่งแวดล้อมและความปลอดภัยของนิคมฯให้เป็นไปตามกฎหมาย  กนอ.ได้สำรวจความต้องการของผู้ประกอบการโรงงานอุตสาหกรรมในนิคมฯ ว่ามีความต้องการแรงงานทักษะฝีมือรูปแบบใด เพื่อให้ตรงกับที่กรมราชทัณฑ์มีและเพื่อเตรียมจำนวนแรงงานและทักษะฝีมือนั้นๆ เพิ่ม โดยมีนิคมอุตสาหกรรม 6 แห่ง ที่แจ้งความต้องการฝีมือแรงงานที่มีทักษะด้านแรงงานฝ่ายผลิต ช่างไฟฟ้า แม่บ้าน ช่างหล่อและเชื่อมโลหะ พนักงานขับรถยก เป็นต้น